次韵李宾之闻谢鸣治自南京归得遗腹孙
乞身上章疏，挥手返故园。依依赤城路，望见非里门。恐负无后罪，行谋及诸昆。邓攸亦偶尔，天道初无言。呱呱者谁泣，无子乃有孙。父兮今何人，敢任顾复恩。幸哉北山梓，延绵此孤根。遂令台南族，宗祀宛犹存。故人闻远信，喜剧向予论。感叹至终夕，未觉词语烦。
主题：思乡
情感：孤独、想家